10 Ruri go be go tla ba kaone gore o fetše metsotswana o naganišiša ka boemo bjoo. Mohlomongwe le wena go na le seo o se dirilego seo se dirago gore o be le molato ka baka la ge o ile wa šitišega ka tsela e itšego. Goba mootledi yo mongwe a ka ba a bile le bothata ka koloi ya gagwe. Ntlha ke gore re ka fokotša bogale, manyami le dika tše dingwe tše mpe ge e ba re kwešiša maemo gakaone, re bulegile monaganong e bile re ikemišeditše go lebalela. Mmoledi 7:9 e re: “O se ke wa akgofela go kgopišega moyeng, gobane go kgopišega go agile sehubeng sa ditlaela.” O se ke wa tšeela dilo godimo. Maemong a mantši, seo batho ba naganago gore ke go fošetšwa ka boomo, ge e le gabotse ga se bjalo; ke feela gore selo seo se diragetše ka baka la go se phethagale goba go se kwešišane. Leka go ba yo a lekalekanego ditirong goba mantšung a itšego a bonagalago a se botho, gomme o ikemišetše go lebalela ka lerato. O tla thaba ge e ba o ka kgona go dira bjalo.—Bala 1 Petro 4:8.